CELEX: 32020R2156
Language: fi
Date: 2020-10-14 00:00:00
Title: Komission täytäntöönpanoasetus (EU) 2020/2156, annettu 14 päivänä lokakuuta 2020, vapaaehtoisen unionin yhteisen rakennusten älyvalmiuden luokitusjärjestelmän käytännön toteutusta koskevista teknisistä säännöistä (ETA:n kannalta merkityksellinen teksti)

21.12.2020   
               
               
                  FI
               
               
                  Euroopan unionin virallinen lehti
               
               
                  L 431/25
               
            
         KOMISSION TÄYTÄNTÖÖNPANOASETUS (EU) 2020/2156,
         annettu 14 päivänä lokakuuta 2020,
         vapaaehtoisen unionin yhteisen rakennusten älyvalmiuden luokitusjärjestelmän käytännön toteutusta koskevista teknisistä säännöistä
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon rakennusten energiatehokkuudesta 19 päivänä toukokuuta 2010 annetun Euroopan parlamentin ja neuvoston direktiivin 2010/31/EU (1) ja erityisesti sen 8 artiklan 11 kohdan,
         sekä katsoo seuraavaa:
         
                     (1)
                  
                  
                     Komission delegoidulla asetuksella (EU) 2020/2155 (2) perustetaan rakennusten älyvalmiuden luokittelemiseen tarkoitettu vapaaehtoinen unionin yhteinen järjestelmä eli määritellään älyvalmiusindikaattori ja yhteinen menetelmä tällaisen indikaattorin laskemiseksi.
                  
               
                     (2)
                  
                  
                     Järjestelmä on jäsenvaltioille vapaaehtoinen. Jäsenvaltioiden, jotka ottavat yhteisen järjestelmän käyttöön, olisi toteutettava se tämän asetuksen ja delegoidun asetuksen 2020/2155 mukaisesti.
                  
               
                     (3)
                  
                  
                     Vapaaehtoisen unionin yhteisen järjestelmän käytännön toteutusta koskevat tekniset säännöt on esitettävä täytäntöönpanosäädöksessä.
                  
               
                     (4)
                  
                  
                     Älyvalmiusindikaattorijärjestelmässä älyvalmiusindikaattorista annettavan todistuksen antamista varten tehtävä rakennusten ja rakennusten osien älyvalmiuden arviointi olisi annettava sellaisten asiantuntijoiden tehtäväksi, jotka ovat hyväksyttyjä tai valtuutettuja ja toimivat joko itsenäisinä ammatinharjoittajina tai julkisten elinten tai yksityisten yritysten palveluksessa.
                  
               
                     (5)
                  
                  
                     Jos jäsenvaltiot katsovat sen aiheelliseksi, asiantuntijoita, jotka on valtuutettu rakennusten energiatehokkuuden sertifiointia, direktiivin 2010/31/EU mukaisten lämmitys-, ilmastointi- ja yhdistettyjen lämmitys- tai ilmastointi- ja ilmanvaihtojärjestelmien tarkastusta sekä Euroopan parlamentin ja neuvoston direktiivin 2012/27/EU (3) mukaisten energiakatselmusten suorittamista varten, olisi voitava pitää pätevinä arvioimaan myös rakennusten tai rakennusten osien älyvalmiutta.
                  
               
                     (6)
                  
                  
                     Jäsenvaltioiden, jotka päättävät ottaa käyttöön älyvalmiusindikaattorijärjestelmän, olisi voitava toteuttaa testausvaihe tässä asetuksessa säädetyn mukaisesti. Testausvaihetta varten ei katsota tarvittavan lainsäädäntöä, paitsi jos jäsenvaltio katsoo, että sen kansalliset olosuhteet edellyttävät tällaista lainsäädäntöä. Testausvaiheessa olisi voitava kerätä palautetta järjestelmän toteutussääntöjen mukauttamiseksi sekä tämän asetuksen ja delegoidun asetuksen (EU) 2020/2155 uudelleentarkastelun valmistelua varten.
                  
               
                     (7)
                  
                  
                     Älyvalmiusindikaattorijärjestelmän olisi mahdollistettava se, että rakennuksen tai rakennuksen osan omistajat tai muut rakennukseen tai rakennuksen osaan liittyvät tahot, kuten kiinteistöpäälliköt, pystyvät arvioimaan rakennuksen tai rakennuksen osan älyvalmiutta. Älyvalmiustodistus olisi kuitenkin annettava tällaisen arvioinnin perusteella vain, jos arvioinnin suorittaa hyväksytty tai valtuutettu asiantuntija.
                  
               
                     (8)
                  
                  
                     Tässä asetuksessa säädetyt toimenpiteet ovat direktiivin 2010/31/EU 26 artiklassa tarkoitetun komitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Kohde ja soveltamisala
            Tässä asetuksessa esitetään delegoidulla asetuksella (EU) 2020/2155 perustetun vapaaehtoisen unionin yhteisen rakennusten älyvalmiuden luokitusjärjestelmän käytännön toteutusta koskevat tekniset säännöt.
         
         
            2 artikla
            Määritelmät
            Tätä asetusta sovellettaessa sovelletaan delegoidun asetuksen (EU) 2020/2155 määritelmiä.
            Lisäksi sovelletaan seuraavaa määritelmää:
            ’älyvalmiusindikaattorin toteutussäännöillä’ tarkoitetaan asetuksessa (EU) 2020/2155 vapaaehtoisen unionin yhteisen rakennusten älyvalmiuden luokitusjärjestelmän käytännön toteutusta koskevia teknisiä sääntöjä.
         
         
            3 artikla
            Älyvalmiusindikaattorijärjestelmän asiantuntijoiden valtuuttaminen ja hyväksyminen
            
               1.   Jos jäsenvaltio päättää ottaa käyttöön älyvalmiusindikaattorijärjestelmän, se voi päättää, että myös asiantuntijat, jotka on valtuutettu tai hyväksytty antamaan energiatehokkuustodistuksia tai suorittamaan direktiivin 2010/31/EU mukaisia lämmitys-, ilmastointi- ja yhdistettyjen lämmitys- tai ilmastointi- ja ilmanvaihtojärjestelmien tarkastuksia taikka direktiivin 2012/27/EU mukaisia energiakatselmuksia, saavat antaa myös älyvalmiustodistuksia. Tässä tapauksessa jäsenvaltio voi päättää asettaa asiantuntijoille erityisesti koulutukseen liittyviä lisävaatimuksia älyvalmiustodistusten suhteen.
            
            
               2.   Jäsenvaltioiden on asetettava julkisesti saataville tiedot älyvalmiuden arvioinnista vastaavien asiantuntijoiden hyväksymisestä.
            
            
               3.   Jäsenvaltiot voivat tarvittaessa saattaa yleisön saataville joko säännöllisesti päivitettävät luettelot hyväksytyistä tai valtuutetuista asiantuntijoista tai säännöllisesti päivitettävät luettelot valtuutetuista yrityksistä, jotka tarjoavat tällaisten asiantuntijoiden palveluja. Jäsenvaltiot voivat käyttää tähän tarkoitukseen samoja keinoja kuin direktiivin 2010/31/EU 17 artiklan mukaisten energiatehokkuuden sertifiointia ja tarkastuksia suorittavien asiantuntijoiden osalta.
            
         
         
            4 artikla
            Älyvalmiustodistuksen antaminen ja todistuksen käyttöehdot
            
               1.   Mikä tahansa talouden toimija voi pyytää 3 artiklassa tarkoitetuilta asiantuntijoilta älyvalmiuden arviointia ja älyvalmiustodistusta rakennusta tai rakennuksen osaa varten.
            
            
               2.   Asiantuntijan on todennettava rakennuksen tai rakennuksen osan älyvalmiuden arviointia ja älyvalmiustodistuksen antamista varten kerättyjen tietojen luotettavuus.
            
            
               3.   Tarvittaessa asiantuntija voi rakennuksen tai rakennuksen osan älyvalmiutta arvioidessaan ottaa huomioon muita alueellisia tai kansallisia indikaattoreita ja niihin liittyviä arviointimenetelmiä.
            
            
               4.   Älyvalmiustodistus annetaan tällaisen arvioinnin perusteella vain, jos arvioinnin on suorittanut hyväksytty tai valtuutettu asiantuntija.
            
            
               5.   Älyvalmiustodistuksen on oltava delegoidun asetuksen (EU) 2020/2155 liitteen IX mukainen.
            
            
               6.   Älyvalmiustodistus saa olla voimassa enintään 10 vuotta. Jos rakennukseen tai rakennuksen osaan kuitenkin tehdään merkittävä muutos, joka olisi vaikuttanut älyvalmiuden alustavaan arviointiin, on suositeltava uutta todistusta.
            
         
         
            5 artikla
            Yhdistäminen energiatehokkuuden sertifiointiin ja tarkastuksiin
            
               1.   Jäsenvaltio, joka päättää ottaa käyttöön älyvalmiusindikaattorijärjestelmän, voi yhdistää älyvalmiustodistuksen antamisen energiatehokkuuden sertifiointijärjestelmäänsä tai direktiivin 2010/31/EU mukaiseen lämmitys-, ilmastointi- ja yhdistettyjen lämmitys- tai ilmastointi- ja ilmanvaihtojärjestelmien tarkastusjärjestelmäänsä taikka direktiivin 2012/27/EU mukaiseen energiakatselmusjärjestelmäänsä.
            
            
               2.   Jäsenvaltio voi päättää, että yhdistäminen näihin järjestelmiin on joko pakollista, jolloin älyvalmiustodistus annetaan aina kun energiatehokkuustodistus on annettava taikka tarkastus tai katselmus suoritettava, tai että se on vapaaehtoista, jolloin älyvalmiustodistus annetaan ainoastaan talouden toimijan pyynnöstä.
            
            
               3.   Jos jäsenvaltio päättää yhdistää älyvalmiusindikaattorijärjestelmän energiatehokkuuden sertifiointi- tai tarkastusjärjestelmäänsä taikka energiakatselmusjärjestelmäänsä, se voi käyttää kyseisen järjestelmän osalta jo käytössä olevaa riippumatonta valvontarakennetta.
            
         
         
            6 artikla
            Itsearviointi
            
               1.   Komissio asettaa 1 päivään huhtikuuta 2021 mennessä verkkosivustollaan saataville kriteeristön, jonka avulla rakennusten omistajat, käyttäjät ja muut asiasta kiinnostuneet voivat arvioida rakennuksen tai rakennuksen osan älyvalmiutta. Jäsenvaltiot voivat mukauttaa tai täydentää tätä kriteeristöä kansallista käyttöään varten.
            
            
               2.   Jos omistajat, käyttäjät tai muut tahot arvioivat rakennuksen tai rakennuksen osan älyvalmiuden ilman asiantuntijaa, tämä ei saa johtaa älyvalmiustodistuksen antamiseen.
            
         
         
            7 artikla
            Älyvalmiusindikaattorijärjestelmän seuranta ja sen käytön edistäminen
            
               1.   Jos jäsenvaltio päättää ottaa käyttöön älyvalmiusindikaattorijärjestelmän, jäsenvaltion tai sen alueella toimivien asiantuntijoiden on raportoitava tiedot antamistaan älyvalmiustodistuksista kansallisille tai tarvittaessa alueellisille viranomaisille tämän asetuksen liitteen mukaisesti.
            
            
               2.   Jäsenvaltion, joka päättää ottaa käyttöön älyvalmiusindikaattorijärjestelmän, on raportoitava vuosittain komissiolle alueellaan annettujen älyvalmiustodistusten lukumäärä ja niihin liittyvät tilastot tämän asetuksen liitteen mukaisesti.
            
            
               3.   Komissio seuraa älyvalmiusindikaattorijärjestelmän käyttöönottoa markkinoilla jäsenvaltioiden, asiantuntijoiden ja sidosryhmien kuulemisen sekä asiantuntijoiden toimittamien tietojen perusteella.
            
            
               4.   Jäsenvaltio, joka päättää ottaa käyttöön älyvalmiusindikaattorijärjestelmän, voi toteuttaa lisätoimenpiteitä järjestelmän käyttöönoton tukemiseksi. Tällaiset toimenpiteet voidaan vahvistaa ja niistä voidaan raportoida direktiivin 2010/31/EU 2 a artiklassa edellytettyjen pitkän aikavälin peruskorjausstrategioiden yhteydessä.
            
         
         
            8 artikla
            Älyvalmiusindikaattorijärjestelmän testaaminen
            
               1.   Jäsenvaltio voi toteuttaa älyvalmiusindikaattorijärjestelmän ei-sitovan testausvaiheen kansallisella tasolla.
            
            
               2.   Kansalliset testausvaiheet voivat alkaa tämän asetuksen voimaantulosta.
            
            
               3.   Kansallisen testausvaiheen toteuttavien jäsenvaltioiden on toimitettava komissiolle raportti asiaan liittyvästä palautteesta 6 kuukauden kuluessa testausvaiheen päättymisestä.
            
            
               4.   Jäsenvaltion on määriteltävä kaikki kansallisen testausvaiheen järjestelyt. Näitä ovat muun muassa kesto, vaiheistaminen, kohteena olevat rakennustyypit ja maantieteelliset alueet, testattavat älyvalmiusindikaattorijärjestelmän osatekijät, palautteenkeruumenetelmät, älyvalmiuden arviointeja tekevien asiantuntijoiden valintaperusteet, päätös siitä, perustetaanko testausvaiheessa riippumaton valvontarakenne, päätös siitä, annetaanko talouden toimijoille testausvaiheen aikana todistuksia sekä tarvittaessa kolmannen osapuolen nimeäminen testausvaiheen hallinnointia varten.
            
            
               5.   Kansallisen testausvaiheen päättyessä jäsenvaltion on arvioitava tulokset ja päätettävä, ottaako se älyvalmiusindikaattorijärjestelmän käyttöön.
            
            
               6.   Jäsenvaltion, joka aikoo toteuttaa kansallisen testausvaiheen, on ilmoitettava siitä komissiolle ennen testausvaiheen käynnistämistä ja ilmoitettava myös sovellettavat järjestelyt.
            
            
               7.   Komissio tukee älyvalmiusindikaattorin testausvaiheen kansallisella tasolla toteuttavia jäsenvaltioita toimittamalla tämän asetuksen 6 artiklassa tarkoitetun kriteeristön ja tukemalla tietojen ja hyvien käytäntöjen vaihtoa.
            
            
               8.   Komissio seuraa älyvalmiusindikaattorijärjestelmän testausvaiheita jäsenvaltioita kuullen.
            
            
               9.   Jäsenvaltio, joka päättää toteuttaa testausvaiheen, voi sisällyttää komissiolle toimittamaansa raporttiin analyysin tai arvioinnin kansallisten asiantuntijoidensa keräämistä tiedoista. Komissio ottaa kansalliset analyysit tai arvioinnit huomioon älyvalmiusindikaattorin ja siihen liittyvien menetelmien kehittämiseksi edelleen.
            
         
         
            9 artikla
            Uudelleentarkastelu
            Komissio voi tarvittaessa tarkastella tätä asetusta uudelleen 1 päivään tammikuuta 2026 mennessä ottaen huomioon sen soveltamisen aikana saadun kokemuksen ja saavutetun edistyksen.
         
         
            10 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 14 päivänä lokakuuta 2020.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 153, 18.6.2010, s. 13.
         
            (2)  Komission delegoitu asetus (EU) 2020/2155, annettu 14 päivänä lokakuuta 2020, Euroopan parlamentin ja neuvoston direktiivin 2010/31/EU täydentämisestä perustamalla vapaaehtoinen unionin yhteinen rakennusten älyvalmiuden luokitusjärjestelmä (ks. tämän virallisen lehden sivu9).
         
            (3)  Euroopan parlamentin ja neuvoston direktiivi 2012/27/EU, annettu 25 päivänä lokakuuta 2012, energiatehokkuudesta, direktiivien 2009/125/EY ja 2010/30/EU muuttamisesta sekä direktiivien 2004/8/EY ja 2006/32/EY kumoamisesta (EUVL L 315, 14.11.2012, s. 1).
      
      
         
            LIITE
            
               Älyvalmiusindikaattorijärjestelmän toteutuksen seuranta
            
            
               1.   
               Asiantuntijat raportoivat annetuista todistuksista kansallisille tai tarvittaessa alueellisille viranomaisille seuraavat tiedot, jos ne ovat saatavilla:
               
                           a)
                        
                        
                           rakennuksen tai rakennuksen osan tyyppi;
                        
                     
                           b)
                        
                        
                           rakennuksen tai rakennuksen osan kokonaishyötypinta-ala;
                        
                     
                           c)
                        
                        
                           älyvalmiusluokka;
                        
                     
                           d)
                        
                        
                           älyvalmiuspistemäärä kokonaisuudessaan;
                        
                     
                           e)
                        
                        
                           älyvalmiuspistemäärät direktiivin 2010/31/EU liitteessä I A ja delegoidussa asetuksessa (EU) 2020/2155 tarkoitettujen kolmen keskeisen älyvalmiustoiminnon osalta;
                        
                     
                           f)
                        
                        
                           älyvalmiuspistemäärät delegoidun asetuksen (EU) 2020/2155 liitteessä II vahvistettujen älyvalmiuden vaikuttavuuskriteerien osalta.
                        
                     
            
               2.   
               
                  Jäsenvaltiot voivat valita toimivimman tavan näiden tietojen keräämiseksi. Ne voivat käyttää energiatehokkuustodistusten tietokantaansa, jos sellainen on käytettävissä.
               
            
            
               3.   
               Jäsenvaltioiden on raportoitava komissiolle vuosittain 1 kohdassa esitettyjen vaatimusten mukaisesti kerätyt tiedot. Komissiolle vuosittain toimitettavan raportin on sisällettävä ainakin seuraavat tiedot, jos ne ovat saatavilla:
               
                           a)
                        
                        
                           annettujen älyvalmiustodistusten kokonaismäärä, jakautuminen delegoidun asetuksen (EU) 2020/2155 liitteen VIII mukaisiin älyvalmiusluokkiin sekä tilastot niiden rakennusten ja rakennusten osien energiatehokkuudesta, joille on annettu älyvalmiustodistus;
                        
                     
                           b)
                        
                        
                           tilastot rakennuksista, joille on raportointivuonna annettu älyvalmiustodistus, mukaan lukien se, kuinka suuri osuus todistuksista on annettu seuraaville:
                           
                                       1)
                                    
                                    
                                       asuinrakennukset ja muut kuin asuinrakennukset;
                                    
                                 
                                       2)
                                    
                                    
                                       omakotitalot;
                                    
                                 
                                       3)
                                    
                                    
                                       usean kotitalouden asuinrakennukset;
                                    
                                 
                                       4)
                                    
                                    
                                       muut kuin asuinrakennukset, joiden kokonaishyötypinta-ala on enintään 1 000 m2;
                                    
                                 
                                       5)
                                    
                                    
                                       muut kuin asuinrakennukset, joiden kokonaishyötypinta-ala on enemmän kuin 1 000 m2.
                                    
                                 
                     
                           c)
                        
                        
                           Todistusten jakautuminen delegoidun asetuksen (EU) 2020/2155 liitteen VIII mukaisiin älyvalmiusluokkiin seuraavissa rakennusluokissa:
                           
                                       1)
                                    
                                    
                                       omakotitalot;
                                    
                                 
                                       2)
                                    
                                    
                                       usean kotitalouden asuinrakennukset;
                                    
                                 
                                       3)
                                    
                                    
                                       muut kuin asuinrakennukset, joiden kokonaishyötypinta-ala on enintään 1 000 m2;
                                    
                                 
                                       4)
                                    
                                    
                                       muut kuin asuinrakennukset, joiden kokonaishyötypinta-ala on enemmän kuin 1 000 m2.
                                    
                                 
                     
            
               4.   
               
                  Jos käytettävissä on tarkempaa tietoa, jäsenvaltiot voivat antaa yksityiskohtaisempia tilastoja, joissa eritellään eri rakennustyypit, kuten oppilaitosrakennukset, terveydenhuollon rakennukset tai kulttuuriperintörakennukset.